CELEX: 32021R1447
Language: hu
Date: 2021-09-03 00:00:00
Title: A Bizottság (EU) 2021/1447 végrehajtási rendelete (2021. szeptember 3.) a Kínai Népköztársaságból származó egyes feldolgozott vagy tartósított citrusfélék (nevezetesen mandarin stb.) behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatát követő kivetéséről szóló (EU) 2020/1534 végrehajtási rendelet módosításáról

2021.9.6.   
               
               
                  HU
               
               
                  Az Európai Unió Hivatalos Lapja
               
               
                  L 313/13
               
            
         A BIZOTTSÁG (EU) 2021/1447 VÉGREHAJTÁSI RENDELETE
         (2021. szeptember 3.)
         a Kínai Népköztársaságból származó egyes feldolgozott vagy tartósított citrusfélék (nevezetesen mandarin stb.) behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatát követő kivetéséről szóló (EU) 2020/1534 végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) és különösen annak 14. cikke (1) bekezdésére,
         mivel:
         
                     (1)
                  
                  
                     A Kínai Népköztársaságból származó egyes feldolgozott vagy tartósított citrusfélék (nevezetesen mandarin stb.) behozatalát a Bizottság (EU) 2020/1534 végrehajtási rendelete (2) értelmében végleges dömpingellenes vám terheli.
                  
               
                     (2)
                  
                  
                     A Toyoshima Share Yidu Foods Co., Ltd (3) (TARIC (4)-kiegészítő kód: A889), a Kínai Népköztársaságban található vállalat, amelynek egyes feldolgozott vagy tartósított citrusfélék (nevezetesen mandarin stb.) Unióba irányuló exportja 499,6 EUR/tonna (nettó terméktömeg) dömpingellenes vám hatálya alá tartozik, tájékoztatta a Bizottságot, hogy nevét 2008. január 22-től „Hubei Fomdas Foods Co., Ltd.”-re változtatta.
                  
               
                     (3)
                  
                  
                     A vállalat nevének megváltoztatását követően 2021. március 31-én kérte a Bizottságtól annak megerősítését, hogy a névváltoztatás nem befolyásolja jogát a korábbi nevéhez rendelt, a mintában nem szereplő együttműködő exportáló gyártókra alkalmazott vámtétel igénybevételére. A vállat kérelmében kifejezetten azt kérte, hogy a névváltoztatás a Bizottsághoz intézett kérelem időpontjától, azaz 2021. március 31-től lépjen hatályba.
                  
               
                     (4)
                  
                  
                     A Bizottság megvizsgálta a benyújtott információkat, és arra a következtetésre jutott, hogy a névváltoztatás bejegyzése megfelelően lezajlott az illetékes hatóságoknál és nem eredményezett új kapcsolatot más vállalatcsoportokkal, amelyeket a Bizottság nem vizsgált meg. Ennek megfelelően a névváltoztatás nem befolyásolja az (EU) 2020/1534 végrehajtási rendelet megállapításait és különösen a vállalatra alkalmazandó dömpingellenes vámtételt.
                  
               
                     (5)
                  
                  
                     A fenti preambulumbekezdésben foglalt megfontolásokra tekintettel a Bizottság helyénvalónak ítélte az (EU) 2020/1534 végrehajtási rendelet oly módon történő módosítását, hogy az tükrözze a korábban az A889-es TARIC-kiegészítő kódhoz rendelt vállalat megváltozott nevét.
                  
               
                     (6)
                  
                  
                     Az e rendeletben előírt intézkedések összhangban vannak az (EU) 2016/1036 rendelet 15. cikkének (1) bekezdésével létrehozott bizottság véleményével,
                  
               ELFOGADTA EZT A RENDELETET:
         
            1. cikk
            
               (1)   Az (EU) 2020/1534 végrehajtási rendelet melléklete a következőképpen módosul:
               
                  A „Toyoshima Share Yidu Foods Co.”
               
               megnevezés helyébe a következő bejegyzés lép:
               
                  „Hubei Fomdas Foods Co., Ltd, Yidu, Hubei”.
               
            
            
               (2)   A korábban a Toyoshima Share Yidu Foods Co., Ltd.-hez rendelt A889-es TARIC-kiegészítő kód alkalmazandó 2021. március 31-től a Hubei Fomdas Foods Co., Ltd., Yidu, Hubei esetében. A Hubei Fomdas Foods Co., Ltd., Yidu, Hubei által gyártott termékek behozatala után az (EU) 2020/1534 végrehajtási rendelet 1. cikkének (2) bekezdésében a Toyoshima Share Yidu Foods Co tekintetében megállapított dömpingellenes vámot meghaladó minden végleges vámot az alkalmazandó vámjogszabályoknak megfelelően vissza kell fizetni vagy el kell engedni.
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. szeptember 3-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2016.6.30., 21. o.
         
         
            (2)  A Bizottság (EU) 2020/1534 végrehajtási rendelete (2020. október 21.) a Kínai Népköztársaságból származó egyes feldolgozott vagy tartósított citrusfélék (nevezetesen mandarin stb.) behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatát követő kivetéséről (HL L 351., 2020.10.22., 2. o.).
         
            (3)  Ez a vállalat az (EU) 2020/1534 rendelet mellékletében a mintában nem szereplő együttműködő exportáló gyártóként szerepel.
         
            (4)  Az Európai Unió integrált vámtarifája.